สบน.ไม่พอใจฟิทช์ ให้เครดิตประเทศ
สำนักหนี้ฯ ไม่พอใจฟิทช์เรตติ้งส์ จัดอันดับประเทศต่ำกว่าจริง
11 พ.ค. 2555

สำนักหนี้ฯ ไม่พอใจฟิทช์เรตติ้งส์ จัดอันดับประเทศต่ำกว่าจริง 
นายจักรกฤศฏิ์ พาราพันธกุล ผู้อำนวยการสำนักงานบริหารหนี้สาธารณะ (สบน.) เปิดเผยว่า ผลการจัดอันดับความน่าเชื่อถือของบริษัท ฟิทช์ เรตติ้งส์ ยังไม่สะท้อนถึงสถานะที่แท้จริงของประเทศไทย และอยู่ในระดับต่ำกว่าเมื่อเปรียบเทียบกับผลการจัดอันดับความน่าเชื่อถือที่จัดทำโดยบริษัทอื่น ซึ่ง สบน.อยู่ระหว่างการจัดทำแนวทางในการปรับปรุงปัจจัยที่มีผลเชิงลบต่ออันดับความน่าเชื่อถือของไทย และจะหารือกับบริษัทจัดอันดับต่างๆ เพื่อปรับปรุงความน่าเชื่อถือให้อยู่ในระดับที่เหมาะสมและสะท้อนถึงสถานะที่แท้จริงต่อไป
ทั้งนี้ ฟิทช์ ได้จัดอันดับความน่าเชื่อถือของตราสารหนี้ระยะยาวสกุลเงินตราต่างประเทศและสกุลเงินบาทของรัฐบาลที่ระดับ BBB และ A- ตามลำดับ ด้วยแนวโน้มที่มีเสถียรภาพพร้อมทั้งยืนยันอันดับความน่าเชื่อถือของตราสารหนี้ระยะสั้นสกุลเงินตราต่างประเทศของรัฐบาลที่ระดับ F3 และเพดานอันดับความน่าเชื่อถือของประเทศที่ระดับ BBB+
ฟิทช์ เห็นว่า การยืนยันอันดับและแนวโน้มความน่าเชื่อถือของไทยในครั้งนี้สะท้อนถึงสถานะการเงินต่างประเทศที่เข้มแข็งและสัญญาณของเสถียรภาพทางการเมืองหลังจากการเลือกตั้งอย่างสันติ แต่ฟิทช์ยังมีความกังวลเกี่ยวกับการเสื่อมสลายของความโปร่งใสทางการคลังและการบริหารจัดการนโยบายของรัฐ ขณะเดียวกันภาคธนาคารพาณิชย์ก็ยังถูกจับตามองจากการปล่อยสินเชื่อที่มากขึ้น
อย่างไรก็ตาม ฟิทช์ ระบุว่า ยังเร็วเกินไปที่จะสรุปว่าปัญหาทางการเมืองที่หยั่งลึกของไทยได้รับการแก้ไขแล้ว